Stqarrija konġunta għall-istampa wara t-tielet laqgħa tal-Kunsill ta' Assoċjazzjoni bejn l-Unjoni Ewropea u l-Ukrajna L-Unjoni Ewropea u l-Ukrajna kellhom it-tielet laqgħa tal-Kunsill ta' Assoċjazzjoni fid-19 ta' Diċembru 2016 fi Brussell, xahar wara t-18-il Summit ta' suċċess bejn l-UE u l-Ukrajna. Il-Kunsill afferma mill-ġdid is-sħubija mill-qrib u komprensiva bejn l-UE u l-Ukrajna, ibbażata fuq il-valuri komuni tad-demokrazija, l-istat tad-dritt u d-drittijiet tal-bniedem. Afferma mill-ġdid l-impenn dejjiemi lejn assoċjazzjoni politika u integrazzjoni ekonomika bejn l-UE u l-Ukrajna. L-importanza tal-Ftehim ta' Assoċjazzjoni bejn l-UE u l-Ukrajna, inkluż iż-Żona ta' Kummerċ Ħieles Approfondita u Komprensiva, ġiet enfasizzata f'dan ir-rigward. Il-Kunsill ta' Assoċjazzjoni ħa nota tad-deċiżjoni tal-Kapijiet ta' Stat u ta' Gvern tal-UE dwar il-Ftehim ta' Assoċjazzjoni UE-Ukrajna, li tiftaħ it-triq sabiex dan jidħol fis-seħħ b'mod sħiħ. Il-Kunsill ta' Assoċjazzjoni laqa' l-progress sostanzjali li kisbet l-Ukrajna fil-proċess ta' riforma mill-aħħar laqgħa tiegħu, inkluż l-approssimazzjoni man-normi u l-istandards tal-UE fl-oqsma kollha. L-UE laqgħet l-impenn u l-ħidma determinata tal-Gvern tal-Ukrajna dwar l-implimentazzjoni tar-riformi politiċi u ekonomiċi matul l-ewwel disa' xhur tiegħu, waqt li tenniet l-appoġġ determinat għal dawn l-isforzi u ħeġġet sabiex dawn jitkomplew b'mod rapidu u sostenibbli. Il-Kunsill ta' Assoċjazzjoni laqa' l-ħidma tal-Grupp ta' Appoġġ għall-Ukrajna tal-Kummissjoni Ewropea fil-koordinazzjoni ta' dan l-appoġġ. Il-Kunsill ta' Assoċjazzjoni ikkunsidra l-progress u ddiskuta t-triq 'il quddiem fil-proċess ta' riforma kif maqbul b'mod konġunt bejn l-UE u l-Ukrajna fl-Aġenda ta' Assoċjazzjoni, b'mod partikolari fir-rigward tad-drittijiet tal-bniedem, ir-riformi kostituzzjonali u elettorali, l-istat tad-dritt u l-ġudikatura, id-deċentralizzazzjoni u l-governanza awtonoma lokali, l-amministrazzjoni pubblika, l-akkwist pubbliku, is-settur tal-enerġija, id-deregolamentazzjoni, riformi relatati mal-kummerċ u r-riforma tas-settur tas-saħħa. It-tnedija reċenti ta' dikjarazzjonijiet tal-assi elettroniċi, is-sistema tal-akkwist pubbliku ProZorro u l-istabbiliment ta' korpi ġodda kontra l-korruzzjoni huma suċċessi notevoli f'dan ir-rigward. Il-Kunsill ta' Assoċjazzjoni enfasizza li l-progress għandu jiġi kkonsolidat u jitkompla b'mod partikolari fil-qasam tal-ġlieda kontra l-korruzzjoni permezz tat-tisħiħ tal-kapaċitajiet u l-indipendenza tal-istituzzjonijiet kontra l-korruzzjoni. L-UE affermat mill-ġdid l-appoġġ tagħha lejn l-indipendenza, is-sovranità u l-integrità territorjali tal-Ukrajna, flimkien ma' sforzi mmirati lejn soluzzjoni sostenibbli u paċifika fil-Lvant tal-Ukrajna. L-UE u l-Ukrajna qablu li l-implimentazzjoni sħiħa tal-arranġamenti ta' Minsk min-naħat kollha hija kruċjali, waqt li ssottolinjaw ir-responsabbiltà tar-Russja f'dan ir-rigward. L-UE spjegat fil-qosor l-appoġġ tagħha għal aktar sforzi fil-konfigurazzjoni ta' "Normandija" u fil-kuntest tal-OSKE, inkluż għall-Missjoni Speċjali ta' Monitoraġġ tal-OSKE. L-UE indikat li tinsab lesta li żżid l-appoġġ tagħha għall-implimentazzjoni tal-ftehimiet ta' Minsk, inkluż permezz ta' missjoni possibbli tal-OSKE rigward is-sigurtà tal-elezzjoni li tkun soġġetta għal diskussa fl-OSKE, kif ukoll bħala rwol importanti fl-isforzi favur irkupru bikri u r-rikostruzzjoni futura. L-UE fakkret li t-tul tas-sanzjonijiet ekonomiċi imposti kontra l-Federazzjoni Russa huwa marbut mal-implimentazzjoni sħiħa tal-ftehimiet ta' Minsk. L-UE fakkret il-politika tagħha ta' nonrikonoxximent tal-okkupazzjoni temporanja u illegali tal-Krimea u tal-belt ta' Sevastopol mill-Federazzjoni Russa u kkundannat id-deterjorament serju tas-sitwazzjoni tad-drittijiet tal-bniedem fil-peniżola u l-militarizzazzjoni tagħha mir-Russja. L-UE ttenni s-solidarjetà tagħha fir-rigward tas-sitwazzjoni umanitarja fil-Lvant tal-Ukrajna, filwaqt li appellat lin-naħat kollha biex jiffaċilitaw il-moviment ħieles taċ-ċittadini, u għall-forniment effettiv tal-benefiċċji soċjali għaċ-ċittadini Ukreni kollha. Il-Kunsill ta' Assoċjazzjoni rrikonoxxa u laqa' l-benefiċċji ekonomiċi tal-applikazzjoni proviżorja taż-Żona ta' Kummerċ Ħieles Approfondita u Komprensiva minn Jannar 2016, li diġà żiedet il-volum tal-kummerċ bejn l-UE u l-Ukrajna b' 7.5 % fil-perjodu bejn Ottubru 2015 u Settembru 2016 meta mqabbel mas-sena ta' qabel. Il-Kunsill ta' Assoċjazzjoni rrikonoxxa l-ħtieġa għal titjib fil-klima tan-negozju u tal-investiment fl-Ukrajna sabiex terġa' tiġi stabbilita l-fiduċja ta' investituri barranin. L-UE nnotat ukoll il-prospetti ta' opportunitajiet kummerċjali addizzjonali possibbli għal esportazzjonijiet Ukreni lejn l-UE (lil hinn minn konċessjonijiet kummerċjali inklużi fid-DCFTA) li jirriżultaw fil-kuntest tal-proposta leġislattiva tal-Kummissjoni Ewropea għal Miżuri Kummerċjali Awtonomi addizzjonali. Il-Kunsill laqa' wkoll it-tħejjijiet għall-ewwel sessjoni ta' Djalogu Industrijali f'Livell Għoli bejn l-UE u l-Ukrajna li għandha ssir fi Brussell matul l-ewwel tliet xhur tal-2017. Il-Kunsill ta' Assoċjazzjoni laqa' l-aġenda ambizzjuża tal-Ukrajna u l-progress li għamlet sa issa fil-qasam tal-ekonomija u soċjetà diġitali. Iż-żewġ naħat innotaw potenzjal konsiderevoli għal kooperazzjoni bejn l-UE u l-Ukrajna f'dan il-qasam kemm fil-livell bilaterali kif ukoll fil-qafas tal-Komunità Diġitali, li jiftaħ prospetti tajbin għall-integrazzjoni tal-Ukrajna fis-suq uniku diġitali tal-UE. L-UE faħħret it-tnedija b'suċċess mill-Ukrajna tas-sistema elettronika għad-dikjarazzjoni tal-assi. Il-Kunsill ta' Assoċjazzjoni enfasizza l-importanza li d-data mressqa tiġi pproċessata u vverifikata b'mod oġġettiv u trasparenti. Il-Kunsill ta' Assoċjazzjoni rrikonoxxa wkoll u laqa' l-progress fir-rigward tal-liberalizzazzjoni tal-viża, abbażi tal-proposta leġislattiva mill-Kummissjoni lill-Kunsill u lill-Parlament Ewropew, waqt li qies l-proċess li jinsab għaddej tal-approvazzjoni tal-mekkaniżmu ta' sospensjoni. Il-Kunsill ta' Assoċjazzjoni fakkar l-importanza ta' finalizzazzjoni f'waqtha tal-proċessi meħtieġa għal-liberalizzazzjoni tal-viża, kif enfasizzat mill-UE fil-konklużjonijiet tal-Kunsill dwar is-Sħubija tal-Lvant f'Novembru 2016. L-UE spjegat fil-qosor it-triq 'il quddiem fl-implimentazzjoni ta' programm ta' Assistenza Makrofinanzjarja tagħha, waqt li ħeġġet lill-Ukrajna biex tissodisfa l-kundizzjonijiet li għad fadal li jistgħu jwasslu biex l-UE tiżborża t-tieni porzjon ta' EUR 600 miljun. Il-Kunsill ta' Assoċjazzjoni laqa' l-kooperazzjoni attwali u futura fil-qasam tal-enerġija bbażata fuq il-prinċipji tas-solidarjetà u l-fiduċja. L-UE affermat mill-ġdid ir-rwol tal-Ukrajna bħala pajjiż strateġiku għat-transitu tal-gass. Iż-żewġ naħat laqgħu l-iffirmar reċenti ta' Memorandum ta' Qbil dwar sħubija strateġika fl-enerġija bejn l-UE u l-Ukrajna. Il-Kunsill ta' Assoċjazzjoni enfasizza l-importanza ta' twassil tal-gass mingħajr interruzzjonijiet lejn l-Ewropa din ix-xitwa u evalwa wkoll it-taħditiet trilaterali dwar il-gass. In-naħa Ukrena esprimiet it-tħassib tagħha dwar id-deċiżjoni riveduta tal-Kummissjoni Ewropea rigward eżenzjoni għall-pipeline tal-OPAL. Iż-żewġ naħat qablu li jkomplu d-diskussjonijiet dwar din il-kwistjoni. Il-Kunsill ta' Assoċjazzjoni kkonferma r-rieda taż-żewġ naħat li jkomplu l-kooperazzjoni dwar il-modernizzazzjoni u t-tħaddim tas-sistema ta' trasport u l-ħżin tal-gass Ukren kif ukoll dwar il-provvisti tal-gass mill-Ewropa lejn l-Ukrajna. Il-Kunsill ta' Assoċjazzjoni afferma mill-ġdid l-importanza ta' kooperazzjoni bilaterali u multilaterali eqreb fl-oqsma tal-ġustizzja u l-affarijiet interni, u f'dan il-kuntest laqa' l-iffirmar reċenti tal-Ftehim bejn l-Ukrajna u l-Europol dwar Kooperazzjoni Strateġika u Operazzjonali. Il-Kunsill ta' Assoċjazzjoni fakkar li l-kooperazzjoni fil-qasam tat-trasport taqdi rwol essenzjali għall-moviment sikur u mingħajr periklu tal-persuni, l-iżvilupp ta' kuntatti tan-negozju, l-industrija tat-turiżmu u għat-trasport affidabbli ta' merkanzija bejn l-Ukrajna u l-UE, b'mod li jissodisfa l-ħtiġijiet u r-rekwiżiti tal-Ftehim ta' Assoċjazzjoni. F'dan il-kuntest il-partijiet iddiskutew is-sitwazzjoni tal-Ftehim dwar Spazju Komuni tal-Avjazzjoni bejn l-Ukrajna u l-UE, u ssottolinjaw l-importanza tal-iffirmar tiegħu mill-aktar fis possibbli. Il-Kunsill ta' Assoċjazzjoni saħaq fuq l-importanza ta' djalogu kontinwu dwar l-inklużjoni tal-passaġġi fuq l-ilma intern tal-Ukrajna fin-netwerk trans-Ewropew tat-trasport (TEN-T), li jkun ibbażat fuq il-progress li l-Ukrajna għandha tagħmel fir-rigward tal-konformità mal-konvenzjonijiet ambjentali internazzjonali. Il-Kunsill afferma mill-ġdid ir-rieda taż-żewġ naħat li jkomplu l-kooperazzjoni sabiex jippreservaw, jipproteġu u jtejbu l-kwalità tal-ambjent, l-użu sostenibbli tar-riżorsi naturali u l-promozzjoni ta' miżuri fil-livell internazzjonali biex jindirizzaw kwistjonijiet reġjonali u globali tal-ambjent, partikolarment fil-kuntest tas-Sħubija tal-Lvant. Il-partijiet qablu dwar il-ħtieġa għal adozzjoni rapida tal-leġislazzjoni pendenti fl-Ukrajna b'rabta ma' governanza ambjentali tajba. L-UE fakkret li l-viċinat tagħha huwa prijorità strateġika u interess fundamentali kif affermat mill-ġdid fl-Istrateġija Globali reċenti tal-UE. Il-Kunsill ta' Assoċjazzjoni ddiskuta għadd ta' kwistjonijiet ta' politika reġjonali u barranija, waqt li ħa kont tal-iżviluppi fil-Politika Ewropea tal-Viċinat u s-Sħubija tal-Lvant, inklużi t-tħejjijiet tas-Summit li jmiss tas-Sħubija tal-Lvant fl-2017. Iż-żewġ naħat saħqu fuq l-importanza ta' komunikazzjoni effettiva u strateġika maċ-ċittadini fil-qafas tar-relazzjonijiet bejn l-UE u l-Ukrajna u tal-parteċipazzjoni fis-Sħubija tal-Lvant, waqt li qablu li jkomplu l-kooperazzjoni f'dan ir-rigward. L-UE affermat mill-ġdid l-impenn qawwi tagħha biex tappoġġa riforma komprensiva u sostenibbli tas-settur tas-sigurtà ċivili fl-Ukrajna, partikolarment billi titkompla l-implimentazzjoni tal-mandat imsaħħaħ tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili (EUAM Ukraine), inkluż l-appoġġ prattiku u bbażat fuq governanza tajba u d-drittijiet tal-bniedem. L-UE laqgħet l-interess tal-Ukrajna biex tkompli l-involviment tagħha mal-UE dwar diversi attivitajiet tal-Politika ta' Sigurtà u ta' Difiża Komuni, inkluż il-parteċipazzjoni f'missjonijiet u operazzjonijiet immexxija mill-UE. Il-Kunsill ta' Assoċjazzjoni laqa': l-iffirmar tal-ftehim ta' finanzjament tal-programm għar-Riforma tal-Amministrazzjoni Pubblika (PAR), kontribuzzjoni ta' EUR 104 miljun sabiex jiġu appoġġati l-iżvilupp tal-politika, is-servizz pubbliku u l-ġestjoni tar-riżorsi umani; it-tħabbira ta' EUR 52.5 miljun mill-programm PRAVO biex jiġi appoġġat l-istat tad-dritt fl-Ukrajna, speċjalment fir-rigward tal-ġudikatura u l-infurzar tal-liġi; l-iffirmar tal-ftehimiet ta' finanzjament għal erba' programmi ta' Kooperazzjoni Transfruntiera (CBC) li fihom tipparteċipa l-Ukrajna; l-iffirmar ta' ħames ftehimiet bejn l-Ukrajna u l-Bank Ewropew tal-Investiment, li jenfasizza l-importanza ta' aktar kooperazzjoni b'suċċess f'konformità mal-Memorandum ta' Qbil bejn il-Gvern tal-Ukrajna u l-Bank Ewropew tal-Investiment. Il-Kunsill kien ippresedut mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini. L-Ewwel Viċi Prim Ministru tal-Ukrajna, is-Sur Stepan Kubiv, mexxa d-delegazzjoni Ukrena, flimkien ma' membri oħra tal-Gvern tal-Ukrajna.